runetrust/blame-folketinget-dk huggingface dataset:
Ane Halsboe-Larsen (S), 2011-12-13:
Det vil den nuværende regering i høj grad.
Ordføreren siger, at Socialdemokraterne, Venstre og Konservative havde flertal, og det er korrekt, men det hjælper jo ikke Socialdemokraterne meget, når Venstre melder sig ud i den her debat og siger, at de ikke vil være med til noget, hverken til det, som DF foreslår, eller til det, som Socialdemokraterne foreslår.
Problemet er ikke reglerne, problemet er, at reglerne ikke bliver overholdt, og derfor har vi taget tilløb til at komme problemet til livs, både med højere bøder, med mere kontrol, flere ressourcer til politiet og et udvalgsarbejde, der skal se på, om der er brug for yderligere tiltag, hvad der er mulighed for af registrering, og hvordan vi bedst muligt kommer det her problem til livs.
Henning Hyllested (EL), 2011-12-13:
Det er sikkert ordføreren bekendt, at det først og fremmest er dansk fagbevægelse, der er sat til at vogte over, om danske løn- og arbejdsforhold overholdes.
Og jeg vil bare spørge: Er ordføreren bekendt med, at der er faldet i hvert fald mindst fire domme ved EU-Domstolen – eller EF-Domstolen, som den hed – som i den grad forhindrer dansk fagbevægelse i at udføre deres hovedopgave med at sikre og kontrollere, at danske overenskomster, dvs. danske løn- og arbejdsvilkår, rent faktisk overholdes rundtomkring på de danske arbejdspladser, og at det er det, der i høj grad giver os problemer i dag, når vi snakker om at bekæmpe social løndumping?
Kim Christiansen (DF), 2011-12-13:
Men jeg har to spørgsmål.
Vil den nuværende regering sørge for, at cabotagekørsel kommer ind i RUT-registeret?
Det blev pillet ud i 2010 af den daværende beskæftigelsesminister, men nu har man jo mulighed for at bringe det tilbage i RUT-registeret.
Det er det første spørgsmål.
Det andet lille spørgsmål, jeg har, er: Vil den nuværende regering arbejde for, at vi får en anden fortolkning af cabotageforordningen, således at vi ikke har den mest lempelige fortolkning i hele EU?
Jeg går ud fra, at ordføreren kender ordlyden af fortolkningen med tre kørsler inden for 7 dage osv. osv.
De oprindelige aftaler omkring cabotagekørsel og hensigten med cabotagekørsel var jo, at det skulle ske i tilknytning til den internationale transport, og så kunne man køre et par indenrigsfragtkørsler, mens man lige ventede på returgods til Frankrig eller Polen eller Litauen, eller hvor man nu skulle hen.
Det er ganske udmærkede regler, men i dag bliver de jo altså misbrugt i en meget, meget uheldig grad, og det ville være interessant at høre, om den nuværende regering vil gøre noget ved det problem.
Anne Baastrup (SF), 2011-12-13:
Vi har diskuteret det i forskellige regi før valget, og jeg vil sige, at jeg slet ikke vil afvise det.
Men det er jo derfor, det er så smart at have et særlig sagkyndigt udvalg, der kan sige, hvad der taler for det.
Jeg ved, at hr. Tom Behnke med sin erfaring fra politiet er imod det.
Men hvad er det så for nogle elementer, vi kan putte ind i stedet for?
Så det er en diskussion, som jeg synes kunne være vigtig at få, altså at vi fik et grundlag for at diskutere sådan helt stille og roligt, uden at vi kommer til at rive hovederne af hinanden på grund af ideologi.
Henrik Dam Kristensen (S), 2011-12-13:
Jeg skal i hvert fald indledningsvis gøre det lidt kort, til dels fordi jeg synes, at det har været en god og en intens debat, hvor det har været helt tydeligt for alle, at Folketingets partier er optaget af problemet, som vi har diskuteret her i dag.
Jeg skal ikke blande mig i forslagene til vedtagelse og i, hvem der stemmer for, og hvem der ikke stemmer for, men bare konstatere, at intentionerne i de to forslag til vedtagelse i hvert fald et stykke henad vejen flugter med hinanden.
Det er sådan, at jeg i min indledende tale gennemgik hele området relativt tæt, synes jeg.
Så jeg vil sådan set bare her afslutningsvis pege på to ting.
Den ene ting – og så må hr. Henning Hyllested undskylde mig – er, at det rent faktisk er sådan, at der også er en række af de her problemer, som er internationale, og som er EU-relaterede.
Derfor synes jeg, det var vigtigt, at jeg indledningsvis redegjorde for regeringens holdning på det her område og også pegede på en hel række konkrete ting, som EU er optaget af i øjeblikket, for der er faktisk nogle væsentlige ting her, der er en EU-vinkel på, og som er vigtige at vi holder fokus på i det europæiske samarbejde.
Den anden ting er det, der skete i forbindelse med finanslovforhandlingerne.
Og det, jeg er glad ved, er, at vi jo i realiteten her har skiftet til et højere gear.
Dels har vi sikret, at der bliver givet midler til området, dels har vi sikret, at nogle af de ting fra de, synes jeg, væsentlige debatter, som Folketingets partier har haft her, bl.a. i forbindelse med RUT-registeret og i forbindelse med myndighedssamarbejde, nu er nogle, der bliver diskuteret ordentligt og grundigt.
Og der vil forhåbentlig inden for ikke alt for lang tid også komme konkrete resultater ud af det.
For det, der står tilbage, er sådan set, at et meget bredt flertal i Folketinget er uhyre optaget af to ting: punkt 1, at vi har en effektiv transportsektor i Danmark, som er med til at servicere det danske samfund, og punkt 2, at det foregår på ordentlige vilkår, og at der er et bredt flertal i Folketinget, som ikke vil acceptere social dumping på det her område.
Derfor synes jeg sådan set, at det var en god, fornuftig debat, som jeg også tror der kan komme et godt udbytte af i den kommende tid.
Kim Christiansen (DF), 2011-12-13:
Vi i Dansk Folkeparti river aldrig hovedet af nogen, men jeg noterede mig fru Anne Baastrups udtalelser før valget og tænkte, at det ikke var givet, at de var de samme efter valget.
Jeg fornemmede, der var en tilkendegivelse af, at man måske også ville kigge på cabotageforordningen, og jeg vil høre, om fru Anne Baastrup vil være med til at ændre tingene således, at cabotage kommer ind under RUT-registeret.
Leif Mikkelsen (LA), 2011-12-13:
En overgang var debatten jo ved at udvikle sig til sådan en høring om, hvem der kunne tilslutte sig hvilken udtalelse, og jeg vil sige, at vi ikke har tilsluttet os nogen af udtalelserne.
Det er ikke, fordi vi ikke er enige i, at det er et problem, og at det, som flere ordførere har sagt, er et stigende problem, og at det bliver et større og større problem i Danmark.
Det skal der så sættes ind over for med større bøder, mere kontrol osv.
Men det er overhovedet ikke blevet nævnt endnu fra denne talerstol i dag, at en væsentlig årsag jo er, at vi i Danmark har indrettet os med et skattetryk på lønarbejde, et afgiftssystem, der øger forskellene til alle andre, og derfor bliver et dansk område jo mere og mere interessant.
Og så er der jo den detalje ved hele det område, vi taler om i dag, at det ikke er arbejdspladser, man bare lige kan flytte ud af Danmark.
Man er sådan set nødt til at køre i Danmark, hvorimod en række andre arbejdspladser i de her år jo bliver flyttet til udlandet på grund af det problem, jeg peger på her.
Og hver eneste gang vi diskuterer, hvad det er for nogle problemer, vi har i Danmark, kaster vi os over kontrol og bøder, men vi burde faktisk diskutere, at konkurrencevilkårene jo har ændret sig markant i takt med vores stigende skatte- og afgiftstryk.
Hvis vi taler med vognmandsbranchen, siger de jo, at man efterhånden dårlig kan finde en dansk chauffør selv i danske lastbiler.
Det er en udvikling, der er uomgængelig, og derfor er vi sådan set nødt til at diskutere skattepolitik og afgiftspolitik, hvis vi reelt skal løse det her.
Det er der ingen der byder på i dag.
Det er der ingen af de her forslag til vedtagelse der overhovedet rører ved, og derfor har vi selvfølgelig også undladt at tilslutte os nogen af dem.
Uanset om det er det ene, der sådan roser regeringen, eller det andet, der sådan nøjes med at påpege problemet, så ser vi ikke nogen reel løsning i forhold til de egentlige problemer.
Så jeg ærgrer mig sådan set over, at det ikke er en diskussion om de egentlige problemer, men derimod om, hvordan vi kan øge omfanget af kontrol og bøder.
Anne Baastrup (SF), 2011-12-13:
Det er jeg slet ikke afvisende over for, men det, hr. Kim Christiansen jo skal være meget opmærksom på, er den hvidbog, som Kommissionen skal forholde sig til her i 2013, og som lægger op til, at man fjerner cabotagereglerne.
Så vi har nogle meget store udfordringer foran os for overhovedet at være sikker på at kunne bruge det regelsystem, vi har, og som vi kan fortolke lempeligt eller ikkelempeligt, afhængigt af hvordan de andre lande gør det, men det er jo det, vi er oppe imod.
Så det her er jo vildt alvorligt.
Peter Juel Jensen (V), 2011-12-13:
Det er altid dejligt og fornøjeligt at blive taget i skole af et ældre, eller måske bør man sige et mere erfarent, folketingsmedlem.
Jeg har fået et forslag til vedtagelse tilsendt fra de regeringsbærende partier, og det indeholder alt det, jeg har redegjort for her.
Jeg har ikke hørt andet siden, og der skulle også meget gerne være blevet meldt tilbage, at vi ikke kan være med til det.
Men det må da også være ordføreren for SF bekendt, at der i forbindelse med lovbehandlingen i dag af L 47 fra Venstres ordførers side er blevet nævnt, at der var en række ubesvarede spørgsmål.
Så længe man ikke havde fået svar på de spørgsmål, var det altså svært at committe sig til noget som helst.
Det er vel også sådan, vi arbejder her i Folketinget.
Vi stiller nogle spørgsmål, vi får nogle svar, og så danner vi vores meninger og vores overbevisning ud fra det, for ellers ville man vel ikke tage sine beslutninger på et oplyst grundlag?
Det kan godt være, man har gjort sådan i SF, men sådan arbejder vi ikke i Venstre.
Anne Baastrup (SF), 2011-12-13:
Nu kan jeg forstå, at ordføreren har problemer med L 47 om godskørsel af en eller anden grund, som jeg ikke forstår, men sådan er det, det er fair nok.
Hvis det nu er sådan, at hr. Peter Juel Jensen lytter til, hvad den socialdemokratiske ordfører nu læser op om kort tid, kan det så være, at Venstres ordfører vil ændre opfattelse og måske stemme for vores forslag til vedtagelse?
For der er jo sådan et system i Folketinget, efter hvilket man kontakter de forskellige partier, og hvis partierne ikke melder tilbage, er de ikke involverede i den endelige aftale om, hvordan teksten til sådan et forslag til vedtagelse skal se ud.
Så jeg vil opfordre Venstres ordfører til at slå ørerne ud, lytte og måske ændre på sin opfattelse efterfølgende.
Peter Juel Jensen (V), 2011-12-13:
Svaret på det første spørgsmål er nej.
Vi ønsker ikke at ændre reglerne for cabotagekørsel.
Vi vil gerne have kontrol med det, og det ligger jo faktisk også i hele baggrunden for det, der hedder RUT-registeret, altså aftalen om udenlandsk arbejdskraft og under hvilke forhold, de skal være i Danmark.
Der har man opstillet et kontrolapparat, og der må vi nok sige: Jamen altså, det kan blive bedre.
Så venter vi jo i spænding på, hvad den nye regering kommer frem til her.
Anne Baastrup (SF), 2011-12-13:
Skal jeg forstå det sådan, at Venstre ønsker at fjerne reglerne om cabotagekørsel, således at man fremover som udenlandsk vognmand kan køre fuldstændig frit?
Det er det ene spørgsmål.
Hvordan hænger det sammen med det, hr. Peter Juel Jensen har sagt, om, at man ønsker mere kontrol?
Altså, det har været vores tema gennem de sidste mange år, at man skulle have reel kontrol på vejene; reel kontrol af ulovlig cabotagekørsel, reel kontrol af overtrædelse af køre- og hviletidsbestemmelserne.
Hver gang har den tidligere regering sagt, at det ikke var nødvendigt med mere kontrol.
Ønsker Venstre nu at have mere kontrol?
Hvor meget mere kontrol skal der være, og hvordan skal den etableres?
Bent Bøgsted (DF), 2011-12-13:
Jamen det er jo egentlig meget nemt at sige, at så skulle vi også kunne operere i andre dele af verden.
Mig bekendt er det ikke de danske chauffører, der er løntrykkere rundtomkring i andre dele af verden, men det er netop det, man har lukket op for med EU.
Jeg forstår godt, at hr. Peter Juel Jensen har et problem med, at hr. Rasmus Prehn klandrer Venstre for ikke at ville være med til et forslag til vedtagelse, der egentlig ikke løser noget problem, når Socialdemokratiet selv har været i spidsen for at skabe problemerne her, netop ved at åbne op for, at man kan køre cabotagekørsel, som der ikke er kontrol med, i Danmark.
Og derfor synes jeg, at hr. Peter Juel Jensen nu engang skulle kigge på, om man ikke, når vi kommer til afstemning, kunne støtte Dansk Folkepartis forslag til vedtagelse.
Peter Juel Jensen (V), 2011-12-13:
Altså, der skal ikke herske tvivl om, at vi er et meget EU-venligt parti, og jeg synes også, at man har en forpligtelse til at erkende, at når vi bor i et land med en lille, åben økonomi i en globaliseret verden, kan vi altså ikke hegne os ind på den måde, som hr. Bent Bøgsted fra Dansk Folkeparti lægger op til at man skulle kunne.
Der er mange danske virksomheder, som har stor glæde af at kunne være i andre dele af verden og operere der, og det er med til at give os et godt velfærdssamfund.
Er det ikke fair nok, at når vi kan operere i andre dele af verden, så kan verden også operere i Danmark?
Bent Bøgsted (DF), 2011-12-13:
Tak, hr. formand.
Så har man sagt: Jamen vi laver et RUT-register, der skal dæmme op for det.
Men det virker jo ikke i virkeligheden.
Så jeg forstår egentlig godt, at hr. Peter Juel Jensen har nogle problemer med forslagene til vedtagelse.
Dansk Folkepartis forslag til vedtagelse blev jo lavet så mildt, at Venstre burde kunne sige ja til det.
Men jeg er klar over, at det ikke er hr. Peter Juel Jensen, det er galt med, men at der er nogle i Venstre, der synes, at det måske går for vidt, for man har jo egentlig selv sagt ja til, at de må have lov at køre i Danmark, og så kan man bare ikke finde en løsning på problemet.
Det vil de jo ikke være med til.
Peter Juel Jensen (V), 2011-12-13:
Ja, nu ved jeg ikke, om en socialdemokrat smitter af, men jeg synes, jeg hører ordføreren sige, at det, ordføreren faktisk argumenterer for, er, at det skal være forbudt at køre cabotagekørsel i Danmark, og det synes jeg heller ikke fremgår særlig klart af det forslag til vedtagelse, som Dansk Folkeparti har fremsat.
Det er nævnt i den sidste linje, og den lyder således: » ... hvordan andre EU-lande administrerer EU-lovgivningen om cabotagekørsel.« Dansk Folkeparti må acceptere, at vi mener, man kommer længst i en globaliseret verden ved at samarbejde med andre lande, også inden for de områder her.
Og jeg synes da, man har en forpligtelse som et veloplyst og ordentligt og retfærdigt samfund til at prøve på at løfte arbejdsstyrken i andre lande.
– for at sikre, at der er et ordentligt arbejdsmiljø også inden for det her område i andre lande.
Ane Halsboe-Larsen (S), 2011-12-13:
Men man har ikke hævet bødesatsen, man har ikke sat det ind som et krav i finanslovaftalerne – man har intet gjort.
Det gør vi nu.
Når vi nedsætter et udvalg i forbindelse med finansloven, skyldes det naturligvis, at der bredt set på beskæftigelsesområdet, på det danske arbejdsmarked er et problem med social dumping.
Det er ikke kun i forhold til ulovlig cabotagekørsel, det gælder også på byggepladser, i vores skove og på mange andre områder.
Derfor er der fra Beskæftigelsesministeriets side taget initiativ til som en del af vores finanslovaftale med Enhedslisten, at der nedsættes et udvalg, sådan at vi finder de bedst mulige og mest effektive løsninger på det her problem, som er meget komplekst, og som har fået lov at vokse sig meget, meget stort.
Henning Hyllested (EL), 2011-12-13:
Mener ordføreren for Venstre ikke, at det helt grundlæggende er et problem, at danske overenskomster undergraves, og at danske chauffører fyres som følge af, at der kører internationale transporter, eller hvad det nu er, ind over grænserne – ulovlig cabotage osv. osv. – med chauffører fra Polen, Bulgarien, Rumænien, som kører til 30, 40, 50, 60 kr. i timen, altså langt, langt under det halve af, hvad en dansk chauffør skal have?
Mener ordføreren ikke, at det er et problem, og at det betyder, at danske chauffører, som virkeligheden er lige nu, faktisk fyres i bundter, og at det i virkeligheden truer dels erhvervet, dels hele det danske overenskomstsystem?
Peter Juel Jensen (V), 2011-12-13:
Altså, nu er jeg ikke bekendt med, at der kører udenlandske chauffører rundt til 30, 40, 50 kr. i timen.
Jeg synes da, at hvis et folketingsmedlem har sådan en viden, så bør vedkommende straks politianmelde det, for det er jo ikke lovligt jævnfør dansk lov.
Og jeg synes, at hvis et folketingsmedlem sidder inde med en sådan viden, så skal vedkommende ikke sidde og putte med den viden, indtil det kan puttes ind i en forespørgselsdebat i Folketinget.
Så bør man da politianmelde det straks.
Jeg holder utrolig meget af det danske system, hvor det er arbejdstagerne og arbejdsgiverne, der fastsætter reglerne for arbejdsmarkedet, og det synes jeg faktisk vi skal værne om i Danmark, for det er vi kommet utrolig langt med.
Jeg har ikke kendskab til, at det foregår på den måde, og foregår der ulovligheder som dem, ordføreren for Enhedslisten gør opmærksom på her, synes jeg ikke, man skal sidde og putte med det.
Så synes jeg, man skal få det frem i lyset og få det politianmeldt, for det skal vi selvfølgelig ikke finde os i i Danmark.
Danske arbejdere og danske virksomheder skal betales ordentligt, og de skal have mulighed for at kunne eksistere i en fair konkurrence.
Kim Christiansen (DF), 2011-12-13:
Jeg vil godt lige udrede en lille misforståelse.
Jeg mener ikke, at Dansk Folkeparti er med i de pågældende aftaler.
Det er vist nogle, Socialdemokratiet har lavet med V og K. Men lad nu det ligge. Jeg blev tidligere på dagen skoset meget, fordi jeg vil nedsætte et udvalg – formaste mig til at nedsætte et udvalg eller en kommission uden om den store, brede trafikkreds.
Og jeg har så tilkendegivet, at jeg naturligvis gerne inddrager trafikkredsen.
Men nu står der jo her i forslaget til vedtagelse, at man – og jeg går ud fra, at det er finanslovaftalen, man henviser til – vil nedsætte et udvalg, som skal kigge på social dumping osv.
Bliver det sådan en lille, lukket kaffeklub, eller er det noget, som bliver taget over en bred politisk kam, hvor man får indflydelse på, hvad der skal besluttes i sådan et udvalg?
Ane Halsboe-Larsen (S), 2011-12-13:
Vi er varme fortalere for det indre marked.
Det skaber job, det skaber vækst, og det skaber mulighed for, at den enkelte lønmodtager kan bevæge sig ud i Europa og søge arbejde.
Vi er også ekstremt varme forkæmpere for den regel, der er tilknyttet det indre marked, nemlig, at hvis man kommer til Danmark og gerne vil arbejde, skal det være på danske løn- og arbejdsvilkår.
Det er altafgørende for, at vi kan støtte det indre marked.
Når problemet har vokset sig så stort, er det jo, fordi man, siden det indre marked blev indført, ikke har gjort noget som helst.
Vi har siddet ved magten i 2 måneder, og allerede er der gjort mere, end man har gjort i 10 år.
Det er et problem, og vi er i gang med at løse det, men vi vil sikre en ordentlig registrering, og jeg er meget glad for, at hr. Bent Bøgsted er lige så bekymret, som jeg er, over, at reglerne bliver brudt i øjeblikket.
Jeg glæder mig over, at hr. Bent Bøgsted vil være med i drøftelserne.
Det ville Dansk Folkeparti ikke, da vi forhandlede finanslov på det her område, men det vil glæde mig, hvis Dansk Folkeparti også fremadrettet vil gå ind og tage ansvar på det her område.
Bent Bøgsted (DF), 2011-12-13:
Det er selvfølgelig interessant, hvad der kommer.
RUT-registeret kan man jo ikke bruge, da cabotagekørsel er undtaget fra RUT-registeret, men det er alligevel det der med, hvordan man kan sikre, at en udenlandsk vognmand ikke holder og venter på cabotagekørsel.
For at kontrollere skal man så have politi ud på alle rastepladser for at se, om der holder nogle, der ikke har noget at gøre der, der bare holder og venter og nærmest camperer på en rasteplads, indtil de får læs med hjem.
Jeg tror egentlig, at det ville være meget svært at kontrollere det, og derfor mener jeg også, at man burde gøre en større indsats for at sikre, inden de kommer til landet, at de ikke foretager sig noget, som ikke er hensigten.
Det er netop det her med at presse den danske vognmand ud.
Så ender det jo med, at vi har det her indre marked i EU, som Socialdemokratiet går varmt ind for, med åbne grænser, således at man, ligegyldigt hvor man bor, skal kunne tage arbejde.
Det er det, man har sagt ja til, og så har man alligevel ingen kontrol med det.
Så det er lidt spændende, hvordan man vil kontrollere, at en udenlandsk chauffør ikke tager noget kørsel.
Peter Juel Jensen (V), 2011-12-13:
Jamen det er et lidt vanskeligt spørgsmål at besvare for mig.
Jeg skal stå og forholde mig til noget, som jeg ikke kender i sin helhed.
Så kommer der lige nogle brudstykker.
Er det alle godbidder, man lægger ud?
Og hvad kommer der så efterfølgende, som også hører med i aftalen?
Men jeg vil sige, at vi altså ikke kan stemme for det forslag til vedtagelse, som vi har set, og som jeg har fået tilsendt i går aftes.
Henning Hyllested (EL), 2011-12-13:
Problemet er jo netop, at der i dag mangler kontrol af de her ting.
Og jeg kan forstå på ordføreren, at det er en af de ting, han spørger til.
Ordføreren vil f.eks. erfare, når forslaget til vedtagelse læses op, at i det forslag indgår et såkaldt nævn, hvor overenskomstparterne i det her land lige nøjagtig på det her område, altså på transportområdet, sammen med ministeriet skal tilse, at overenskomstkravet bliver overholdt, som det står formuleret i godskørselsloven.
Vil det så være noget, som Venstres ordfører kan tilslutte sig, så vi kommer de der ulovligheder til livs?
Bent Bøgsted (DF), 2011-12-13:
I dag skal man registreres i RUT-registeret, hvis man har selvstændig virksomhed og arbejde i Danmark.
Det fungerer så ikke optimalt – langtfra.
Men hvordan forholder det sig med et lastbilfirma i Polen, der sender en lastbil med varer til Danmark, og der så er en chauffør, det ser vi jo mange gange, og også med rumænere, der holder på en rasteplads og venter på at få gods med retur eller måske tage en kørsel på vejen?
Hvis de nu kører til Nordjylland og de venter på, at de får en kørsel, og det kan være en cabotagekørsel, de får fra Nordjylland til Lolland, inden de skal til Polen igen, hvordan vil man så sikre, at de bliver registreret?
For når de kører gods til Danmark, skal de jo ikke registreres, hvis de kommer fra Polen.
Det er jo kun, hvis de tager arbejde i Danmark.
Hvordan vil man kontrollere det, hvis de holder på en rasteplads og venter på at få gods med, og så kører de til Lolland?
Hvordan vil man kontrollere det?
Kim Christiansen (DF), 2011-12-13:
Hr. Karsten Nonbo nævner jo det med de her hardcore eksempler og den her Mazda 626 og en gammel Opel Kadet osv., og det er jo fuldstændig rigtigt, at der altid vil være en lille gruppe – det ved vi alle sammen – som er uden for pædagogisk rækkevidde, og de kan sikkert træne hunden op til at puste i sådan en alkolås, men dem må vi så gøre andre ting ved.
Men jeg vil bare gøre opmærksom på, at Rådet for Sikker Trafik oplyser, at mellem 25.000 og 30.000 mennesker dagligt kører i påvirket tilstand, og det er jo i hvert fald nogle mennesker, der ikke ville kunne starte deres bil, hvis der sad en alkolås i.
Så kan vi altid diskutere, om det skal være om 3 år eller 4 år.
Jeg er enig i, at vi skal have den rigtige tekniske løsning, og vi skal selvfølgelig give os god tid til det her.
Jeg tror også, at man diskuterede sikkerhedsseler i rigtig mange år, indtil man så fandt ud af, at det jo faktisk var en rigtig god idé, og i dag er det umuligt at opdrive en bil, der ikke hyler og skriger, hvis man glemmer at tage selen på.
Så bare lige den lille oplysning om, at der altså stadig væk er 25.000-30.000 mennesker, der hver dag sætter sig ind i deres bil og kører i påvirket tilstand.
Det kunne vi forhindre.
Jeg vil godt lige rose ministeren for at have pillet de dele ud, som bør undersøges nærmere, især det med vægtgrænsen på de 3.500 kg.
Det er jeg glad for.
Jeg går ud fra, at jeg kan tage det her som et signal om, at ministeren vil kigge seriøst på, om man skal gøre noget der.
Nu får man nogle bøder på 10.000 kr. for cabotagekørsel.
Jeg tror, det er for lidt til, at det har den her afskrækkende virkning, men det må tiden jo vise.
Mit spørgsmål er: Hvordan vil ministeren sikre, at der er en kontrolmulighed for at opdage ulovlig cabotagekørsel.